รัฐบาลไทย-ข่าวทำเนียบรัฐบาล-พ่อเมืองนครพนม ชื่นชม "สวนผักอินทรีย์รีไซเคิล" อบต.ไชยบุรี ต้นแบบศูนย์ราชการและศูนย์เรียนรู้ ปลูกผักแบ่งปัน น้อมนำหลักปรัชญาของเศรษฐกิจพอเพียงสู่การพัฒนาที่ยั่งยืน
วันอาทิตย์ที่ 4 กุมภาพันธ์ 2567
04/02/2567
พ่อเมืองนครพนม ชื่นชม "สวนผักอินทรีย์รีไซเคิล" อบต.ไชยบุรี ต้นแบบศูนย์ราชการและศูนย์เรียนรู้ ปลูกผักแบ่งปัน น้อมนําหลักปรัชญาของเศรษฐกิจพอเพียงสู่การพัฒนาที่ยั่งยืน
พ่อเมืองนครพนม ชื่นชม "สวนผักอินทรีย์รีไซเคิล" อบต.ไชยบุรี ต้นแบบศูนย์ราชการและศูนย์เรียนรู้ ปลูกผักแบ่งปัน น้อมนําหลักปรัชญาของเศรษฐกิจพอเพียงสู่การพัฒนาที่ยั่งยืน ยกระดับคุณภาพชีวิตที่ดีของบุคลากรและประชาชน
วันนี้ (4 ก.พ. 67) นายวันชัย จันทร์พร ผู้ว่าราชการจังหวัดนครพนม เปิดเผยว่า ตนได้นําหัวหน้าส่วนราชการจังหวัดนครพนม ร่วมลงพื้นที่ตรวจเยี่ยมการดําเนินโครงการ "สวนผักอินทรีย์รีไซเคิล" ณ สวนผักอินทรีย์รีไซเคิล สํานักงานองค์การบริหารส่วนตําบลไชยบุรี ตําบลไชยบุรี อําเภอท่าอุเทน จังหวัดนครพนม ต้นแบบตําบลด้านการจัดการขยะและการจัดตั้งธนาคารขยะ เพื่อการพัฒนาที่ยั่งยืน (SDGs) โดยมี นางสงวน จันทร์พร ประธานแม่บ้านมหาดไทยจังหวัดนครพนม นายวรวิทย์ พิมพนิตย์ ปลัดจังหวัดนครพนม และหัวหน้าส่วนราชการ ร่วมกิจกรรม
นายวันชัย จันทร์พร ผู้ว่าราชการจังหวัดนครพนม กล่าวว่า กระทรวงมหาดไทยส่งเสริมให้ประชาชนน้อมนําหลักปรัชญาของเศรษฐกิจพอเพียงมาปรับใช้ในการดําเนินชีวิต เพื่อการพัฒนาคุณภาพชีวิตตามเป้าหมายการพัฒนาที่ยั่งยืน (SDGs) โดยจังหวัดนครพนมได้นําแนวทาง "ผู้นําต้องทําก่อน" ของนายสุทธิพงษ์ จุลเจริญ ปลัดกระทรวงมหาดไทย มาใช้ในการขับเคลื่อนการพัฒนาในระดับพื้นที่ เพื่อสร้างต้นแบบและแบบอย่างของผู้นําที่ดีในการ "Change for Good" ให้กับพี่น้องประชาชน ทําให้ประชาชนมีชีวิตความเป็นอยู่ที่ดีอย่างยั่งยืนโดยไม่ทิ้งใครไว้ข้างหลัง ซึ่งเป็นพันธกิจ "บําบัดทุกข์ บํารุงสุข" ของกระทรวงมหาดไทย
"โครงการสวนผักอินทรีย์รีไซเคิลขององค์การบริหารส่วนตําบลไชยบุรี เป็นการนําวัสดุเหลือใช้มาประยุกต์เป็นภาชนะในการปลูกพืชผักสวนครัว ซึ่งนอกจากจะเป็นการสร้างความมั่นคงทางอาหารแล้ว ยังเป็นการบริหารจัดการขยะ ลดการทิ้งขยะครัวเรือน นํามาใช้ให้เกิดประโยชน์ จากหลัก 3R (Reuse Reduce Recycle) โดยเปิดให้สามารถเก็บพืชผักภายในโครงการกลับไปรับประทานได้ในครัวเรือน และพนักงานเจ้าหน้าที่ในสังกัดได้นําพืชผักในโครงการฯ มาประกอบอาหารกลางวันรับประทานภายในสํานักงาน ซึ่งสามารถลดรายจ่ายให้บุคลากรและประชาชนผู้มาติดต่อราชการ อีกทั้งลดการใช้พลังงาน ช่วยประหยัดน้ํามันรถในการเดินทางออกไปรับประทานอาหารนอกที่ตั้ง สามารถยกระดับการบริการประชาชนได้อย่างมีประสิทธิภาพ" นายวันชัยฯ กล่าว
นายวันชัย จันทร์พร ผู้ว่าราชการจังหวัดนครพนม กล่าวอีกว่า สวนผักอินทรีย์รีไซเคิล ขององค์การบริหารส่วนตําบลไชยบุรี ตําบลไชยบุรี อําเภอท่าอุเทน ยังเปิดให้ประชาชนเข้าเยี่ยมชมศึกษาหาความรู้ในการดําเนินโครงการดังกล่าว โดยมีการมอบต้นพันธุ์ผักให้กับประชาชนผู้เข้าเยี่ยมชม และ Check in พื้นที่ดําเนินโครงการผ่านสื่อโซเชียลมีเดีย เพื่อปลุกกระแสสร้างการรับรู้ให้กับประชาชนในพื้นที่ ปลูกฝังแนวความคิดและถ่ายทอดวิธีการให้ประชาชนสามารถนําไปประยุกต์ใช้สร้างความมั่นคงทางอาหาร ตามแนวพระราชดําริของสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี โครงการ “บ้านนี้มีรัก ปลูกผักกินเอง” และ “ทางนี้มีผล ผู้คนรักกัน” ส่งเสริมให้ประชาชนร่วมกันปลูกพืชผักสวนครัวไว้รับประทานเองในครัวเรือน ลดรายจ่าย เพิ่มรายได้ สร้างสังคมแห่งการแบ่งปัน
"ขอขอบคุณและขอชื่นชมองค์การบริหารส่วนตําบลไชยบุรี ที่ได้ร่วมกันทําสิ่งที่ดีเพื่อบุคลากรในสังกัด และพี่น้องประชาชน นับเป็นศูนย์ราชการต้นแบบที่ดีให้กับประชาชนในพื้นที่ ทั้งด้านการสร้างความมั่นคงทางอาหาร เป็นคลังอาหารให้กับชุมชน เป็นศูนย์เรียนรู้และถ่ายทอดให้กับเด็กและเยาวชน โดยการน้อมนําหลักปรัชญาของเศรษฐกิจพอเพียง ซึ่งจังหวัดนครพนมมุ่งมั่นขยายสิ่งที่ดีไปสู่พื้นที่ส่วนราชการอื่น รวมถึงชุมชน หมู่บ้าน โดยมีเป้าหมายสูงสุดคือ ยกระดับและพัฒนาคุณภาพชีวิตให้กับประชาชนอย่างยั่งยืน" นายวันชัยฯ กล่าวในช่วงท้าย
#WorldSoilDay #วันดินโลก #UN #FAO #GlobalSoilPartnership #MOI
#กระทรวงมหาดไทย #บําบัดทุกข์บํารุงสุข #SoilandWaterasourceoflife
#SustainableSoilandWaterforbetterlife #ดินดีน้ําดีชีวีมีสุขอย่างยั่งยืน #SDGsforAll #ChangeforGood